Kariuomenės stadionas

Apie kitą stadioną Panemunės kareivinių miestelyje žr. Panemunės stadionas

Lietuvos kariuomenės sporto stadionas, arba Karo mokyklos stadionas – tarpukario laikotarpiu įrengtas stadionas su futbolo aikšte, esantis Kaune, Panemunės mikrorajone, senųjų kareivinių miestelyje, statinių kvartale tarp Vaidoto ir Plento gatvių, 0,9 km į pietvakarius nuo Panemunės stadiono Kareivinių gatvėje. Priešingoje, Nemuno pusėje, prie Vaidoto gatvės yra senųjų Panemunės žydų kapinių sklypas.  

Stadionas išlikęs, yra uždaroje Lietuvos kariuomenės karinėje teritorijoje (jėgerių batalionas, KASP rinktinė), į kurią patenkama su specialiais leidimais. Stadionas  priklauso istoriniam Panemunės kareivinių ir Karo mokyklos pastatų kompleksui.

Istorija 

Dabartinių Vaidoto ir Plento gatvių apribotoje teritorijoje 1927–1928 m. (kitais duomenimis – 1927 m.) buvo įrengtas tuo metu geriausias kariuomenės sporto stadionas Lietuvoje. Statybos pradžioje 1926 m. žurnalas „Kardas“rašė: 
„Kad svetimtaučiai domėtųs mūsų stadionu ir jį pamėgtų (tas labai svarbu), turime jį gerai įtaisyti ne tik technišku atžvilgiu, bet ir su visais patogumais bei komfortu <...> kad juo galėtume ne tik pasidžiaugti, bet ir didžiuotis svetimų, ypač Pabaltijo valstybių akyse“.

Stadione vyko ne tik sporto varžybos, bet ir kariniai paradai, šventės. Juo galėjo naudotis kariuomenė ir civilinės sporto organizacijos. Stadione buvo rengiamos beveik visos tarptautinės futbolo rungtynės, lengvosios atletikos rungčių ir kitų sporto šakų varžybos. Per sporto šventes kariai demonstravo karinei vadovybei ir visuomenei savo sportinį ir karinį pasirengimą. Be stadiono, kareivinėse buvo treniruočių ir mokymosi aikštės, teniso, kroketo aikštelė. Kariuomenės stadione tilpo 1000 žiūrovų. 

Stadione rungtyniavo Lietuvos futbolo rinktinė, Karo mokyklos komanda. Kauniečiai čia išvysdavo gana svarbias rungtynes su stipriais priešininkais. Pvz., 1933 m. birželį  stadione vyko Pasaulio futbolo čempionato atrankos rungtynės, per kurias Lietuvos rinktinė pralaimėjo Švedijai 0:2.

Šaltiniai

Nuorodos 

 Sąrašas:Lietuvos futbolo stadionai

Panemunė (Kaunas)
Kauno stadionai
Tarpukario Kauno mokyklos